کابل ډيلي ته: افغانانو ته ویزې ورکول اسانه کړئ
د هند سفیر د افغانستان د بهرنیو چارو وزارت ته ویلي، چې ښه نظم او فرصت طلبو د مخنیوي لپاره یې افغانانو ته د ویزې شرایط بدل کړي.
افغانستان لپاره د هند سفیر منپریت وهرا وايي افغانانو ته د ویزې د ورکولو تګلاره یې نه ده بدله شوې، بلکې ځینې نوي شرایط یې اېښي دي. د افغانستان د بهرنیو چارو وزارت وايي مرستیال وزیر نصیر احمد اندېشه د چهارشنبې په ورځ په همدې اړه له ښاغلي وهرا سره خبرې وکړې. اعلامیه وايي د هند سفیر ډاډ ورکړ، چې افغانانو ته به د ویزې ورکول د تېر په څېر هماغسې اسانه وي خو"د چارو د ښه تنظیم او فرصت غوښتونکو اشخاصو د غلطې استفادې د مخنیوي لپاره یې یو لړ نوي مقررات ټاکلي دي، چې په کې د ضروري اسنادو ښودل او د ویزې اخیستونکو دقیق معلومات شامل دي". په اعلامیې کې ویل شوي نه دي چې د " فرصت غوښتونکو اشخاصو" څخه هدف څوک دي خو، د افغانستان د بهرنیو چارو وزیر صلاح الدین رباني د یکشنبې په ورځ د مشرانو جرګې یوې استجوابیه غونډې ته وویل چې، ځینو بهرنیانو په افغان پاسپورټونو د هند د ویزو د اخیستلو هڅه کړې وه. ښاغلي رباني ونه ویل چې دا خلک د کومو هېوادونو وګړي وو، مګر د افغانستان د کورنیو چارو وزارت وویل چې دا موضوع پلټي او دا چې د پاسپورټونو په ورکولو کې ډېر دقت کوي. د هند اندېښنه دا ده چې هسې نه ځيني پاکستاني ورانکاري او افراطیان په افغان پاسپورټونو هند ته داخل شي. هند، چې د افغانستان د ګاونډي پاکستان سرسخت رقیب دی، له کابل سره ښې اړیکې پالې او په دې وروستیو کلونو کې دغه هېواد ته د افغانانو تګ راتګ زیات شوی دی. ډېر افغانان د تعلیم، درملنې او سیاحت لپاره هند ته ځي. د هند سفیر ویلي، چې عاجلو افغان ناروغانو ته به د تل په څېر اسانه او له نویو شرایطو پرته ویزې ورکول کیږي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.